ગુજરાત વિધાનસભામાં વિરોધ પક્ષના નેતા શંકરસિંહ વાઘેલાએ ઊનામાં દલિત યુવાનોને બેરહેમીપૂર્વક ઢોર માર મારવાનો બનેલો બનાવ ગુજરાતની ભાજપ સરકાર માટે શરમજનક હોવાનું જણાવી ગુનામાં સંડોવાયેલાઓ સામે સખતમાં સખત પગલાં લેવાની માગણી કરી છે, સાથોસાથ એવો પણ આક્ષેપ કર્યો છે કે, ગુજરાતમાં દલિતો ઉપર અત્યાચારના તેમની હિજરતના બનાવો છેલ્લા ૧૫ વર્ષથી માઝા મૂકી રહ્યાં છે, પણ સરકાર મૌન જાળવી તમાશો જુએ છે. રાજ્યમાં છેલ્લા ૧૫ વર્ષમાં કાયદો-વ્યવસ્થા કડડભૂસ થઈ તૂટી પડી છે. ખૂનીઓ, લૂંટારાઓ, અપહરણકર્તાઓ, બળાત્કારીઓ, ચીટફંડવાળા ચીટરો ભાજપના ભ્રષ્ટ શાસનમાં ખુલ્લેઆમ માઝા મૂકી રહ્યાં છે.